Бүлдіршіннің өлімі: Жұмысына салғырт қараған полицейлер жазаланады
"Бүлдіршіннің өлімі: Жұмысына салғырт қараған полицейлер жазаланады" | "https://abai.kz/post/171153"
TITLE: Бүлдіршіннің өлімі: Жұмысына салғырт қараған полицейлер жазаланады
URL: https://abai.kz/post/171153
META: "Бүлдіршіннің өлімі: Жұмысына салғырт қараған полицейлер жазаланады" | "https://abai.kz/post/171153"
DATE: 15.07.2023
AUTHOR(s): Abai.kz
TOTAL WORDS: 221
TEXT: Түркістан облысының Сарыағаш ауданында 5 жасар қыз баланы азаптап өлтіру оқиғасына қатысты қылмыстық іс қозғалды, деп хабарлайды Бас прокуратураның ресми сайты. «13 шілдеде Түркістан облысының Сарыағаш ауданында зорлықпен өлтіру белгілері бар жас қыздың мәйіті табылды. Сол күні полиция қызметкерлері осы қылмысты жасады деген күдікпен бұрын бірнеше рет сотты болған аудан тұрғынын ұсталды және ол уақытша ұстау изоляторына қамалды. Бұл факт бойынша Қылмыстық кодекстің 99-бабының 3-бөлігі (кәмелетке толмаған баланы өлтіру) бойынша сотқа дейінгі тергеу басталды. Мемлекет басшысының тапсырмасымен болған оқиғаның бүкіл мән-жайы анықталады», - делінген ведомство ақпаратында. Прокуратура ұсынған мәлметке сай, күдікті 2006 жылы 10 жылға сотталған. Ал биыл мамырда ішімдік ішіп, жанжал кезінде ауылдасын балтамен ұрғаны үшін 3 жылға бас бостандығы шектелген. «Бас прокуратура аталған үкімге жазаны қатаңдату және бас бостандығынан айыруды тағайындау туралы кассациялық наразылық түсірді. Пробациялық бақылауда болған Г. аса ауыр қылмыс жасағанын ескере отырып, пробация қызметкерлеріне қатысты салғырттық фактісі бойынша сотқа дейінгі тергеп-тексеру басталды. Президенттің тапсырмасына сәйкес, жеке адамға қарсы аса қауіпті қылмыстар үшін қылмыстық жауапкершілікті күшейтуге бағытталған заңнамалық түзетулер топтамасы әзірленуде», - деп жазылған ведомствоның сайтында жарияланған хабарламада. Айта кетейік, Мемлекет басшысы Түркістан облысындағы қайғылы оқиғаның мән-жайын мұқият тексеруді тапсырған болатын. Ал, бүгін кісі қолынан көз жұмған 5 жасар бүлдіршіннің денесі жер қойнына тапсырылды. Түркістан облыстық соты осы уақытқа дейін адам өлтіріп, 10 жыл түрмеде отырып келген адамның неліктен шартты жазаға кесілгенін түсіндірді. Фото: ашық дереккөзден Abai.kz
